Source: https://www.riigiteataja.ee/kohtulahendite_liigitus.html?jaotus=juur.206106664.206108675.206112817.206112826&kokkuvotted=false&jaotusedVaikimisiAvatud=
Timestamp: 2020-01-21 03:54:39+00:00
Document Index: 3153919

Matched Legal Cases: ['Riigikohus ', '§ 227', '§ 227', 'Riigikohus ', '§ 299', '§ 299', '§ 299', 'Riigikohus ', '§ 319']

3-2-1-144-16 Riigikohus 11.01.2017
TsMS § 227 lg 7
Menetlusosalise lepinguliseks esindajaks saab olla vähemasti üldjuhul vaid füüsiline isik. Kui võlausaldaja on pankrotimenetluses volitanud ennast esindama äriühingu, saab võlausaldaja lugeda esindatuks juhul, kui esindusõigus oli äriühingu juhatuse liikmel. (p 15.2)
Seadusest ei tulene, et juhatuse liikme ametiaeg algab sellekohase kande tegemisest äriregistrisse (vt nt RKTKm nr 3-2-1-89-07, p 13). Kui aga osanike otsus juhatuse liikme valimisel ei ole notariaalselt tõestatud ega digitaalallkirjastatud ning sellel olevad allkirjad ei ole notariaalselt kinnitatud, ei saa valitud juhatuse liige osaleda kohtumenetluses võlausaldaja seadusliku esindajana osanike otsuse alusel. Juhatuse liiget saab pidada aga võlausaldaja esindajaks TsMS § 227 lg 7 mõttes, kui võlausaldaja on sisuliselt juhatuse liiget ennast esindama volitanud ja tema käitumist enda esindajana menetluses ka talunud. (p 15.3.-15.4.)
3-2-1-60-08 Riigikohus 16.06.2008
Nõukogu liige, keda ei kutsutud nõuetekohaselt nõukogu koosolekule, on isik, kes võib hageda koosolekul vastuvõetud nõukogu otsuste tühisuse tuvastamist.
Kuigi ÄS § 299 lg 1 kohaselt on üldkoosoleku otsuse vastuvõtmiseks üldjuhul vajalik, et selle poolt oleks antud vähemalt üle poole üldkoosolekul esindatud häältest, on ÄS § 299 lg 2 sellest oluliseks erandiks. Selle sätte esimese lause kohaselt loetakse isiku valimisel üldkoosolekul valituks kandidaat, kes sai teistest enam hääli. Üldkoosolekul nõukogu liikme valituks osutumiseks ei pea nõukogu liige saama vähemalt poolthäälte enamust, vaid piisab, kui ta saab enam hääli teisest samale kohale kandideerinud isikust. Seadus ei erista isikuvalimiste puhul olukorda, kus nõukogu liikme kohale kandideerib üks isik või mitu isikut. Seega võib valituks osutada ka isik, kes saab minimaalselt poolthääli, kui temaga koos rohkem isikuid samale kohale ei kandideeri. Küll ei saa valituks isik, kes ei saa üldse poolthääli. Vastuhääli isikuvalimisel ei arvestata.
ÄS § 299 lg 2 kohaselt ei sõltu isiku valituks osutamise kehtivus sellest, kas hääletustulemusi on protokollis õigesti kajastatud või kas neile on antud õige hinnang.
3-2-1-21-00 Riigikohus 13.03.2000
Enne volituste tähtaja lõppu ilma mõjuva põhjuseta tagasikutsutud aktsiaseltsi nõukogu liige võis kuni 10. juulini 1998. a kehtinud ÄS § 319 lg 4 redaktsiooni kohaselt nõuda talle tagasikutsumisega tekitatud kahju hüvitamist. Kahjuks võis olla saamatajäänud nõukogu liikme tasu.